b'\n_START_ARTICLE_\nBo\xc5\xa1nja\xc4\x8dko-hrvatski sukob: Fojnica\n_START_PARAGRAPH_\nFojni\xc4\x8dku op\xc4\x87inu je zaobi\xc5\xa1la srpska agresija 1992. godine. Ipak, u Fojnici je osnovan fojni\xc4\x8dki HVO u \xc4\x8dije su redove i\xc5\xa1li Hrvati, a osim njih i Bo\xc5\xa1njaci. I kada se dr\xc5\xbealo da je Fojnica oaza mira u ratnoj Bosni i Hercegovini, ispod tog privida bilo je prili\xc4\x8dno nemirno. Fojni\xc4\x8dki Hrvati i Bo\xc5\xa1njaci nisu ba\xc5\xa1 vjerovali jedni drugima. Ve\xc4\x87 u lipnju 1992. dolazi do prvih trvenja izme\xc4\x91u dva naroda. Rasta\xc4\x8de se krhki mir, a rastu napetosti, nesuglasice. Iz HVO-a Bo\xc5\xa1njaci, koji \xc4\x87e sa kasnije samostalno vojno organizirati kao Armija BiH._NEWLINE_Iz geopoliti\xc4\x8dkih i gostrate\xc5\xa1kih razloga Bo\xc5\xa1njaci \xc5\xbeele Fojnicu cestovno povezati sa Zenicom, u kojoj je trebala biti rezervna lokacija boravka politi\xc4\x8dkog i vojnog vrha tada\xc5\xa1nje Republike Bosne i Hercegovine. Fojni\xc4\x8dki Hrvati su pak htjeli cestovnu vezu preko Uskoplja i Prozor-Rame s Hercegovinom i Hrvatskom. Zbog razli\xc4\x8ditih tendencija o tome, a i o drugome, rastu napetosti. Bo\xc5\xa1njaci preuzimaju svu vlast u svoje ruke u Fojnici. Oni "\xc4\x8diste" Hrvate iz tijela op\xc4\x87inskih vlasti, s rukovode\xc4\x87ih polo\xc5\xbeaja u gospodarstvu, \xc5\xa1kolstvu, zdravstvu, kulturi._NEWLINE_VOS GS HVO 22. srpnja 1992. izvijestio je da je bilo u Fojnici problema u odnosima izme\xc4\x91u HVO i TO, odnosno muslimanskih snaga. Postoje dva zapovjedni\xc5\xa1tva. Dok se HVO bori i dr\xc5\xbei borbene crte prema Srbima, muslimanska TO bje\xc5\xbei s polo\xc5\xbeaja, paradira po gradovima, plja\xc4\x8dka i bacaju ljagu na HVO. Na prostoru srednje Bosne svi zapovjednici TO su pripadnici biv\xc5\xa1e JNA, a sredi\xc5\xa1te muslimanskog fundamentalizma je u Zenici. Cijelom mre\xc5\xbeom i situacijom diktira D\xc5\xbeemo Merdan stvaraju\xc4\x87i netrpeljivost i sukobe izme\xc4\x91u muslimana i Hrvata. U Zenici se pripremaju i obu\xc4\x8davaju jedinice za djelovanje protiv postrojbi HVO., iste se obu\xc4\x8davaju u mud\xc5\xbeahedinskom stilu (fanatizam). Postojao je osnovni plan koji se sastoji u tom da iz centra preko Visokog presijeku Kiseljak i Fojnicu te istovremenim udarom preko Uskoplja, Novog Travnika i Travnika odsjeku sve dijelove HB i da zaokru\xc5\xbee svoj naum o preuzimanju srednje Bosne u svoju muslimansku d\xc5\xbeamahiriju \xc5\xa1to otvoreno propagiraju kroz Tespih diviziju i Hand\xc5\xbear diviziju._NEWLINE_Prvi ozbiljniji incident zbio se 3. svibnja 1993. godine na planini Zec. Bo\xc5\xa1njaci su oskvrnuli spomen-kri\xc5\xbe na toj planini, \xc5\xa1to je uznemirilo Hrvate-katolike i ogor\xc4\x8dilo ih jer su taj \xc4\x8din do\xc5\xbeivjeli kao udar na svoju vjeru._NEWLINE_Bitka za grad i okolicu trajala je od 1. lipnja do 10. lipnja 1993., a kona\xc4\x8dni zavr\xc5\xa1etak 16. srpnja]]._NEWLINE_Otvoreni oru\xc5\xbeani sukob na podru\xc4\x8dju op\xc4\x87ine Fojnica izbio je 1. lipnja 1993. godine. Toga dana pripadnici Armije BiH pucaju na ophodnju HVO-a na Dugom Brdu kod Fojnice. Ginu dva vojnika HVO-a. U 10:45 istog dana postrojbe Armije BiH iz pravca sela Du\xc5\xa1ina i Pogoreli\xc4\x87a napadaju hrvatska sela Bo\xc5\xbei\xc4\x87i, Gojevi\xc4\x87i i Lu\xc5\xbeine. Napad je bio masovan i \xc5\xbeestok, a izveden na dan bo\xc5\xa1nja\xc4\x8dkog vjerskog blagdana - Bajrama. Dok je napad trajao, u zapovjedni\xc5\xa1tvu kanadskog bataljuna UNPROFOR-a upravo se odr\xc5\xbeavao sastanak predstavnika Armije BiH i HVO-a, kojemu je bio cilj postizanje primirja. U tim vojnim okr\xc5\xa1ajima Armija BiH je uspje\xc5\xa1nija, jer je brojnija, bolje naoru\xc5\xbeana i vi\xc5\xa1e motivirana za osvajanje hrvatskih prostora u op\xc4\x87ini Fojnica. Toga dana stradavaju katoli\xc4\x8dka crkva i samostan \xc4\x8dasnih sestara, vojnici Armije BiH plja\xc4\x8dkaju hrvatske ku\xc4\x87e, pale ih, protjeruju i hrvatsko stanovni\xc5\xa1tvo. Iz fojni\xc4\x8dkih sela Tovari\xc5\xa1te, Ragale i jo\xc5\xa1 nekih drugih pripadnici Armije BiH 2. lipnja 1993. godine protjeruju hrvatsko stanovni\xc5\xa1tvo, bez ikakva razloga odvode ih u zatvore, plja\xc4\x8dkaju njihovu imovinu. Dosta je Hrvata tada fizi\xc4\x8dki maltretirano. _NEWLINE_Fojni\xc4\x8dki su Hrvati su, u nastojanju da se odr\xc5\xbei mir, stupili u vezu s UNPROFOR-om, koji je bio stacioniran u Kiseljaku. Zamolili su ih za posredovanje, pa je o toj temi u Fojnici ostvareno vi\xc5\xa1e sastanaka izme\xc4\x91u fojni\xc4\x8dkih Hrvata i Bo\xc5\xa1njaka. \xc4\x8cinilo se da \xc4\x87e sastanci i razgovori uroditi plodom. Samostan su vi\xc5\xa1e puta posjetili najvi\xc5\xa1i du\xc5\xbenosnici UNPROFOR-a na \xc4\x8delu s brigadnim generalom Heizom. Bio je \xc4\x8dak potpisan i nacrt ugovora o miru. Zami\xc5\xa1ljeno je, naime, bilo da se Fojnica proglasi sanitetskom zonom, \xc5\xa1to je predvi\xc4\x91eno Statutom Ujedinjenih Naroda. I kada je trebalo da to sve bude ostvareno, Fojnicu je posjetio i general Phillipe Morillon, u pratnji op\xc4\x87inskih du\xc5\xbenosnika HVO-a i Armije BiH, kao i gvardijana Nikice Mili\xc4\x8devi\xc4\x87a te imama Ramiza Pa\xc5\xa1i\xc4\x87a i Mensura Pa\xc5\xa1ali\xc4\x87a. Obi\xc5\xa1li su \xc5\xbeupnu crkvu, samostan, d\xc5\xbeamiju i Islamsku zajednicu. Usprkos tim nastojanjima, 2. srpnja 1993. godine buknuo je rat u Fojnici. Oru\xc5\xbeane snage Armije BiH napale su dio gradi\xc4\x87a nastanjenog Hrvatima. Osvajana je ulica po ulica. Te ve\xc4\x8deri Fojnica je gorjela. Franjeva\xc4\x8dki samostan i crkva nalazili su se izme\xc4\x91u dvije vatre. Samostan je i prije bio o\xc5\xa1te\xc4\x87en, a sada su njega i crkvu zasipali metci i granate, a u njemu je bilo sedam fratara, a ne vojska. Vojnici Armije BiH posebno su ugrozili crkvu i samostan tako da su niz brdo kotrljali zapaljene gume napunjene eksplozivom._NEWLINE_Pred silovitim napadima pripadnika Armije BiH, s Malko\xc4\x8da (zadnje linije obrane Fojnice), 16. srpnja 1993. godine povla\xc4\x8de se pripadnici HVO-a. S njima je u zbjeg krenulo \xc5\xa1est tisu\xc4\x87a Hrvata. Armija BiH zauzima i fojni\xc4\x8dke bolnice u kojima se nalazi oko 800 invalida i retardiranih osoba. Sedam franjevaca i pet \xc4\x8dasnih sestara ostaje u fojni\xc4\x8dkom samostanu. Oni promatraju kako Bo\xc5\xa1njaci plja\xc4\x8dkaju hrvatske ku\xc4\x87e. Sva sela koja su zauzeli pripadnici Armije BiH spalili su poslije plja\xc4\x8dke. Posebno su stradali Bakovi\xc4\x87i, Tje\xc5\xa1ilo, Lu\xc4\x8dice, Ragale i Mujakovi\xc4\x87i. Ne zna se to\xc4\x8dno koliko je Hrvata tada ostalo u gradi\xc4\x87u, a nastavlja se njihovo mu\xc4\x8denje i ubijanje. Zapaljeni su po\xc5\xa1ta, ratna bolnica, hotel, tvornica trikota\xc5\xbee, tvornica za preradu drveta. Hrvati su odvo\xc4\x91eni u zatvor "Silos" u Ka\xc4\x87unima, u op\xc4\x87ini Busova\xc4\x8da, ili u Osnovnu \xc5\xa1kolu "Kata Govoru\xc5\xa1i\xc4\x87" u Fojnici. _NEWLINE_Prema tada\xc5\xa1njim novinskim izvje\xc5\xa1\xc4\x87ima, u gradu su ubijena 22 Hrvata, vojnika HVO-a i civila, 212 ih je zato\xc4\x8deno, iz 22 sela op\xc4\x87ine Fojnica protjerani su Hrvati, presje\xc4\x8dene su vodovodne cijevi hrvatskim selima i bolnici za retardirane u Bakovi\xc4\x87ima. Bolesnici u lje\xc4\x8dili\xc5\xa1tima ostaju bez njege, troje djece, du\xc5\xa1evnih bolesnika, zbog toga je preminulo. U Fojnici je ostalo samo 70 katolika (Hrvata), a \xc4\x8ditava \xc5\xbeupa s 1300 obitelji i 5300 vjernika spala je na 674 obitelji i 1472 vjernika, koji su ostali u fojni\xc4\x8dkim selima pod nadzorom HVO-a._NEWLINE_Nakon pada gradi\xc4\x87a Fojnice, HVO je poduzeo akcije u kojima je popravio svoj polo\xc5\xbeaj na fojni\xc4\x8dkom boji\xc5\xa1tu._NEWLINE_12. 11. \'93 je bila akcija na Ba\xc5\xa1inom brdu u kojem je HVO zauzeo podru\xc4\x8dje Ba\xc5\xa1inih Brda, Gojevi\xc4\x87e i Bakovi\xc4\x87e te do\xc5\xa1ao na ulaz u gradi\xc4\x87 Fojnicu. ABiH se povla\xc4\x8di iz grada, me\xc4\x91utim radi politi\xc4\x8dke klime, HVO ga ne zauzima. U sljede\xc4\x87ih dan-dva, aBiH ponovno zauzima Fojnicu. Prilikom toga dolazi do ratnog zlo\xc4\x8dina od strane aBiH, ubojstva fratara u Fojnici, a spaljene su i dvije starije Hrvatice u \xc5\xa0\xc4\x87itovu._NEWLINE_U razdoblju od 31. sije\xc4\x8dnja do 5. velja\xc4\x8de, dakle prije potpisivanja  Washingtonskog sporazuma , HVO je pokrenuo akciju Zavrtaljka (zauze\xc4\x87e dominantnih kota u kiselja\xc4\x8dkoj op\xc4\x87ini i priprema za deblokadu la\xc5\xa1vanske doline povezivanjem s kiselja\xc4\x8dkim HVOom). Ta akcija je bila dio ve\xc4\x87eg plana, povezivanja hrvatskih prostora i op\xc4\x87e deblokade hrvatskih enklava, dio kojih je bila i akcija Tvigi 94 u kojoj su zauzete Here, dominantna kota u Rami i na putu iz Hercegovine prema srednjoj Bosni.'